ΨΗΦΙΣΜΑ(1)

για την παρούσα κατάσταση των διαπραγματεύσεων σχετικά με τις μελλοντικές σχέσεις ΑΚΕ-ΕΕ

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στο Nassau (Μπαχάμες) από τις 11 έως τις 14 Οκτωβρίου 1999,

- έχοντας υπόψη το ψήφισμά της που εγκρίθηκε την 1η Απριλίου 1999 στο Στρασβούργο (Γαλλία)(2) και επαναλαμβάνοντας ρητά το περιεχόμενό του,

- έχοντας υπόψη τα ψηφίσματά της που εγκρίθηκαν την 1η Απριλίου 1999 στο Στρασβούργο (Γαλλία) για τη συμμετοχή της κοινωνίας των πολιτών στη διαδικασία ανάπτυξης καθώς και για τον κύκλο διαπραγματεύσεων της χιλιετίας του Παγκόσμιου Οργανισμού Εμπορίου (ΠΟΕ) και υπενθυμίζοντας και πάλι σταθερά τα σημεία που αναπτύχθηκαν στα ψηφίσματα αυτά,

- έχοντας υπόψη τα συμπεράσματα της δεύτερης υπουργικής διάσκεψης διαπραγματεύσεων ενόψει μίας νέας συμφωνίας που θα διαδεχθεί την τέταρτη Σύμβαση της Λομέ (Βρυξέλλες, 29 και 30 Ιουλίου 1999) και στην προοπτική του τελευταίου κύκλου υπουργικών διαπραγματεύσεων που θα διεξαχθεί στα μέσα Δεκεμβρίου,

Α. υποστηρίζοντας σθεναρά ότι πρέπει όσον αφορά την αξιοπιστία και την καταλληλότητα της συνεργασίας ΑΚΕ-ΕΕ να συναφθεί μία νέα συμφωνία πριν την ημερομηνία λήξης της παρούσας σύμβασης, δηλαδή το Φεβρουάριο 2000,

Β. επισημαίνοντας με ικανοποίηση την πρόοδο που σημειώθηκε κατά τη δεύτερη υπουργική διάσκεψη διαπραγματεύσεων καθώς και την προοπτική επίτευξης θετικών αποτελεσμάτων στους βασικούς και άλυτους ακόμη τομείς κατά την επόμενη υπουργική διάσκεψη η οποία θα πρέπει να εξετάσει διάφορα σημαντικά ζητήματα μεταξύ των οποίων η οικονομική συνεργασία, η συμμετοχή του ιδιωτικού τομέα, ο ρόλος της κοινωνίας των πολιτών στον πολιτικό διάλογο και οι πτυχές σχετικά με τη μετανάστευση,

Γ. εκφράζοντας ωστόσο την βαθειά ανησυχία της για την έλλειψη συμφωνίας σε πολλούς κρίσιμους τομείς, για παράδειγμα οι αρχές και οι στόχοι της εμπορικής συνεργασίας που πρέπει να συμπεριληφθούν στη συμφωνία πλαίσιο, η διάρκεια και ο στόχος της προπαρασκευαστικής περιόδου ενόψει της μετάβασης προς τις εναλλακτικές εμπορικές συμφωνίες, η συνέχιση του Stabex και του Sysmin και το καθεστώς της έννοιας της ορθής διακυβέρνησης στο πλαίσιο της μελλοντικής σύμβασης,

Δ. εκφράζοντας την ικανοποίησή της για το γεγονός ότι οι σημερινές διαπραγματεύσεις για τη σύμβαση μετά το Λομέ ΙV προσφέρουν την ευκαιρία να καθοριστεί μία νέα και καινοτόμος σχέση μεταξύ Ευρωπαϊκής Ένωσης (ΕΕ) και κρατών ΑΚΕ, η οποία επίσης μπορεί να προωθήσει ένα σαφές μήνυμα προς τους συμμετέχοντες στον επικείμενο κύκλο διαπραγματεύσεων της χιλιετίας στο πλαίσιο του ΠΟΕ,

Ε. επιδοκιμάζοντας τη δέσμευση που ανέλαβε η ΕΕ κατά τις υπουργικές διαπραγματεύσεις του περασμένου Ιουλίου ενόψει μίας στενής συνεργασίας με τα κράτη ΑΚΕ στο πλαίσιο του ΠΟΕ με σκοπό να προστατευθούν οι όροι που επιτεύχθηκαν, όσον αφορά κυρίως το βαθμό διαθέσιμης ευελιξίας,

ΣΤ. εκφράζοντας την ικανοποίησή της για τη δέσμευση που έλαβε πρόσφατα η ΕΕ να διαθέσει πάνω από ένα εκατομμύριο ευρώ κατά τα επόμενα πέντε χρόνια για τη χρηματοδότηση ενός ορθότερου συντονισμού μεταξύ των κρατών ΑΚΕ στο πλαίσιο του ΠΟΕ κυρίως όσον αφορά τον επόμενο κύκλο πολυμερών εμπορικών διαπραγματεύσεων,

Ζ. εγκωμιάζοντας την ευέλικτη θέση που υιοθέτησε η ΕΕ όσον αφορά τις περιφερειακές συμφωνίες οικονομικής συνεργασίας καθώς και την προώθηση της άποψης ότι δεν πρέπει να συμπεριληφθεί στη συμφωνία πλαίσιο κανένα μέσο η πρότυπο εναλλακτικής εμπορικής συμφωνίας,

Η. εκτιμώντας ότι η διαπραγματευτική εντολή της ΕΕ θα πρέπει να λάβει υπόψη αυτή την ευελιξία και καλώντας τα κράτη μέλη της ΕΕ να προτείνουν στα κράτη ΑΚΕ πραγματικές επιλογές για τις μελλοντικές εμπορικές σχέσεις με την ΕΕ,

Θ. υπογραμμίζοντας την πολιτική σημασία της διαφάνειας, της ευθύνης και της καταπολέμησης της διαφθοράς στη δημόσια διοίκηση και για τα δύο μέρη,

Ι. αναγνωρίζοντας ότι είναι δύσκολο να καθοριστεί η σημασία και η έκταση της έννοιας αυτής όσον αφορά κυρίως την αλληλοεπικάλυψη που υπάρχει μεταξύ της έννοιας της ορθής διακυβέρνησης και των βασικών στοιχείων σχετικά με το σεβασμό των δικαιωμάτων του ανθρώπου, τις δημοκρατικές αρχές και το κράτος δικαίου που ήδη περιλαμβάνονται στη σύμβαση,

ΙΑ. διαπιστώνοντας ότι τα κράτη ΑΚΕ ανέλαβαν να επεξεργαστούν μία δήλωση σχετικά με την ορθή διακυβέρνηση ενόψει της εξέτασής της κατά την επόμενη υπουργική διάσκεψη διαπραγματεύσεων,

ΙΒ. εγκωμιάζοντας το γεγονός ότι τα δύο μέρη αποδέχονται τη σημασία της συμμετοχής στη συνεργασία ΑΚΕ-ΕΕ ενός ευρύτερου φάσματος συμμετεχόντων όπως οι εκπρόσωποι της κοινωνίας των πολιτών, οικονομικοί και κοινωνικοί εταίροι, οι γυναικείες και περιβαλλοντικές οργανώσεις και οι μη κυβερνητικές οργανώσεις καθώς επίσης και το ρόλο των οργανώσεων αυτών στην ενίσχυσή της,

ΙΓ. καλώντας τα δύο μέρη να προβλέψουν τους μηχανισμούς και τις διαδικασίες που ενδέχεται να διευκολύνουν την καθιέρωση ενός πιο διαρθρωμένου διαλόγου μεταξύ των κυβερνήσεων ΑΚΕ και του ιδιωτικού τομέα,

ΙΔ. υπογραμμίζοντας ότι οι στόχοι της μελλοντικής συμφωνίας ΑΚΕ-ΕΕ θα πραγματοποιηθούν μόνο εάν προβλεφθεί μία επαρκής χρηματοδότηση στο πλαίσιο του ένατου ευρωπαϊκού ταμείου ανάπτυξης (ΕΤΑ),

ΙΕ. πιστεύοντας ακράδαντα ότι δεν δύναται να πραγματοποιηθεί μία γόνιμη και απρόσκοπτη μετάβαση προς ένα νέο εμπορικό καθεστώς παρά μόνο εάν προταθεί και εφαρμοστεί επίσης ένα συνεκτικό και σφαιρικό πρόγραμμα βοήθειας στην ανάπτυξη,

ΙΣΤ. επισημαίνοντας την πρόταση ορισμένων κρατών μελών της ΕΕ που αποσκοπεί στη χρησιμοποίηση των διαθέσιμων πιστώσεων του ΕΤΑ για τη χρηματοδότηση, μέχρι το ποσό του ενός δισεκατομμυρίου ευρώ, της συμβολής της ΕΕ στα μέτρα ακύρωσης του χρέους που προβλέπονται στο πλαίσιο της πρωτοβουλίας της Διεθνούς Τράπεζας υπέρ των φτωχών και υπερχρεωμένων χωρών (ΦΥΧ), έχοντας κυρίως επίγνωση του γεγονότος ότι η υποχρησιμοποίηση του ΕΤΑ για την περίοδο 1993-1999 ανερχόταν στα 25 εκατομμύρια ευρώ,

1. καλεί τους υπουργούς των κρατών μελών της ΕΕ και των κρατών ΑΚΕ να καταλήξουν σε συμφωνία κατά τη συνεδρίασή τους του Δεκεμβρίου όσον αφορά την ανανέωση της σημερινής Σύμβασης της Λομέ και τα μεταβατικά μέτρα για την περίοδο που θα προηγηθεί της εφαρμογής των εναλλακτικών εμπορικών συμφωνιών

2. καλεί τους διαπραγματευτές της ΕΕ να ενισχύσουν τη συνεργασία τους με τα κράτη ΑΚΕ προκειμένου να τροποποιήσουν τους κανονισμούς του ΠΟΕ και να θέσουν τέλος στους περιοριστικούς υπερεθνικούς κανόνες οι οποίοι εξασφαλίζουν την τήρηση μίας ιεραρχίας αξιών όπου η απελευθέρωση των συναλλαγών υπερσκελίζει τη μείωση της φτώχειας και τη βιώσιμη ανάπτυξη

3. ζητεί να βελτιώσουν οι συμφωνίες της οικονομικής και εμπορικής συνεργασίας τη σημερινή πρόσβαση των χωρών ΑΚΕ στην αγορά με την αναθεώρηση των αρχικών κανονισμών, τα μη δασμολογικά μέτρα, τις συναλλαγές στον τομέα των υπηρεσιών και των τομέων που συνδέονται με το εμπόριο, χωρίς να προκαθορίζεται το αποτέλεσμα των συνομιλιών που θα διεξαχθούν σχετικά με τα ζητήματα αυτά κατά τον επόμενο κύκλο διαπραγματεύσεων της χιλιετίας

4. καλεί το Συμβούλιο να εγκρίνει τη σημερινή κοινή γεωργική πολιτική (ΚΓΠ) ώστε να διευκολυνθεί η πρόσβαση των προϊόντων ΑΚΕ στην ευρωπαϊκή αγορά

5. καλεί να εφαρμοστεί η αρχή σύμφωνα με την οποία τα κράτη ΑΚΕ θα πρέπει να επωφεληθούν, κατά την προπαρασκευαστική περίοδο μετάβασης στις εναλλακτικές εμπορικές συμφωνίες, από μία πρόσβαση στην αγορά της ΕΕ τουλάχιστον εξίσου καλή με εκείνη από την οποία επωφελούνται σήμερα, δέσμευση η οποία συμπεριελήφθη σε μία δήλωση του Συμβουλίου που έγινε κατά τη βρετανική προεδρία και σύμφωνα με την οποία η ΕΕ θα εξετάσει όλες τις δυνατότητες αντικατάστασης στις ζώνες ελεύθερων συναλλαγών προκειμένου να προτείνει στις χώρες αυτές ένα νέο πλαίσιο εμπορικών συναλλαγών το οποίο θα αντιστοιχεί στη σημερινή κατάσταση

6. ζητεί να γίνει αποδεκτή η αρχή σύμφωνα με την οποία ένας από τους βασικούς στόχους των εναλλακτικών εμπορικών συμφωνιών θα πρέπει να είναι η διεύρυνση της πρόσβασης στην αγορά της ΕΕ, κυρίως όσον αφορά τα προϊόντα που προέρχονται από βιομηχανίες και βασικούς τομείς τεχνολογίας στους οποίους τα κράτη ΑΚΕ είναι επί του παρόντος ανταγωνιστικά ή θα μπορούσαν να γίνουν στο εγγύς μέλλον

7. απευθύνει εκ νέου έκκληση για μία τουλάχιστο δεκαετή προπαρασκευαστική περίοδο ενόψει της μετάβασης στις εναλλακτικές εμπορικές συμφωνίες κατά την οποία η ΕΕ θα πρέπει να διατηρήσει και να βελτιώσει τις σημερινές μη αμοιβαίες εμπορικές συμφωνίες

8. καλεί τα κράτη μέλη της ΕΕ και τα κράτη ΑΚΕ να προχωρήσουν σε μία αξιολόγηση των επιπτώσεων της σημερινής απελευθέρωσης των συναλλαγών στην οικονομία των κρατών ΑΚΕ (δημιουργία απασχόλησης, υγεία, εκπαίδευση, περιβάλλον, κλπ) όσον αφορά τα διάφορα προγράμματα διαρθρωτικής προσαρμογής και στο πλαίσιο της αναθεώρησης του ΣΓΠ της ΕΕ, της αναθεώρησης της ΚΓΠ και της διεύρυνσης της ΕΕ ενόψει των εναλλακτικών συμφωνιών εμπορίου

9. εκτιμά ότι η ΕΕ και τα κράτη ΑΚΕ θα πρέπει να επικαλεστούν τις ιδιαίτερες προϋποθέσεις που επέβαλε το άρθρο ΙΧ της συμφωνίας του ΠΟΕ ώστε να δικαιολογήσουν μία δεκαετή παράταση όσον αφορά κυρίως το γεγονός ότι τα κράτη ΑΚΕ απαριθμούν στις τάξεις τους 39 λιγότερο αναπτυγμένες χώρες για τις οποίες ο ΠΟΕ έχει ήδη αποφασίσει να επιτρέψει τη χορήγηση μη αμοιβαίων εμπορικών προτιμήσεων. Δηλώνει ότι μεταξύ των χωρών αυτών περιλαμβάνονται 24 νησιά και 14 απομονωμένα κράτη τα οποία στην πλειοψηφία τους διαθέτουν μέτρια οικονομία και των οποίων η περιθωριοποίηση αναγνωρίστηκε από τον ΠΟΕ. Θεωρεί ότι τα κράτη ΑΚΕ είναι επίσης τρωτά και ότι η έννοια αυτή πρέπει να αναγνωριστεί περισσότερο από τους μεγάλους οικονομικούς και εμπορικούς οργανισμούς συμπεριλαμβανομένου και του ΠΟΕ

10. εκτιμά ότι υπάρχουν σημαντικά παραδείγματα στο παρελθόν για να δικαιολογήσουν μία δεκαετή παράταση στους κανονισμούς του ΠΟΕ (νόμος οικονομικής ανόρθωσης της λεκάνης της Καραϊβικής, παράταση που παραχωρήθηκε στον Καναδά όσον αφορά το Caribcan)

11. καλεί την ΕΕ να εργαστεί παράλληλα με τα κράτη ΑΚΕ και τις άλλες αναπτυσσόμενες χώρες για την ανάληψη συντονισμένων μέτρων που επιδιώκουν να διαμορφώσουν τη ρήτρα αποκατάστασης του ΠΟΕ, το άρθρο ΧΧΙV και άλλες διατάξεις του ΠΟΕ σχετικά με την υλοποίηση των συμπεφωνημένων στόχων καθώς επίσης και με τους κανονισμούς του ΠΟΕ ώστε να αναγνωριστεί η ιδιαίτερη κατάσταση των μικρών τρωτών κρατών καθώς επίσης και η ανάγκη τους για μία διαφοροποιημένη μεταχείριση

12. εκτιμά ότι ο μηχανισμός διακανονισμού των διαφορών του ΠΟΕ είναι απαράδεκτος και αντιδημοκρατικός διότι οι αποφάσεις λαμβάνονται μόνο με βάση εμπορικά κριτήρια όπως το απέδειξε η σύγκρουση της μπανάνας μεταξύ ΕΕ και Ηνωμένων Πολιτειών, και καλεί τους διαπραγματευτές των κρατών ΑΚΕ και τα κράτη μέλη της ΕΕ να τροποποιήσουν το καθεστώς του ΠΟΕ το οποίο επιτρέπει στον οργανισμό να είναι ταυτόχρονα δικαστής και διάδικος

13. υποστηρίζει το αίτημα που διατύπωσαν τα κράτη μέλη ΑΚΕ να αρχίσουν οι διαπραγματεύσεις για τις εναλλακτικές εμπορικές συμφωνίες το 2006 για να ολοκληρωθούν το 2010 ώστε να παραχωρήσουν στα κράτη ΑΚΕ το χρόνο να προετοιμαστούν όσον αφορά τις διαπραγματεύσεις και την οικονομική απελευθέρωση

14. ζητεί οι διαπραγματεύσεις σχετικά με τις εναλλακτικές εμπορικές συμφωνίες να λάβουν υπόψη το επίπεδο ανάπτυξης και τις κοινωνικοοικονομικές συνέπειες των εμπορικών μέτρων για τα κράτη ΑΚΕ καθώς επίσης και την ικανότητά τους να προσαρμόζουν την οικονομία τους στη διαδικασία απελευθέρωσης

15. εκτιμά ότι θα πρέπει να δοθεί η προτεραιότητα στο στόχο της βιώσιμης ανάπτυξης σύμφωνα με την Ατζέντα 21, τη Σύμβαση της Βασιλείας και τη Σύμβαση των Ηνωμένων Εθνών σχετικά με τη βιοποικιλότητα, μεταξύ άλλων

16. υπενθυμίζει ότι οι διαπραγματεύσεις αυτές θα πρέπει επίσης να είναι όσον το δυνατό πιο ευέλικτες όσον αφορά τον καθορισμό της διάρκειας της μεταβατικής περιόδου και του βαθμού ασυμμετρίας σύμφωνα με τους ισχύοντες κανονισμούς του ΠΟΕ

17. εκτιμά ότι ο καθορισμός και η εφαρμογή κάθε μελλοντικής εμπορικής επιλογής είτε πρόκειται για συμφωνίες ελεύθερων συναλλαγών ή άλλες διατυπώσεις, θα πρέπει να εξαρτώνται όχι μόνο από ένα συμπεφωνημένο χρονοδιάγραμμα μεταξύ των μερών αλλά επίσης και από την εφαρμογή ορίων τα οποία θα έχουν συμφωνηθεί από κοινού και τα οποία θα βασίζονται σε δείκτες χρηματοδοτικής, οικονομικής και ανθρώπινης ανάπτυξης

18. υπογραμμίζει ότι παρόμοιοι δείκτες χρηματοδοτικής, οικονομικής και ανθρώπινης ανάπτυξης θα πρέπει να αντανακλούν, για παράδειγμα, το επίπεδο χρηματοδοτικών και κυβερνητικών εσόδων, τις θεσμικές δυνατότητες, τους ανθρώπινους πόρους, την ανταγωνιστικότητα καθώς επίσης και τις φυσικές και κοινωνικές υποδομές

19. υπενθυμίζει ότι η αστάθεια των εισοδημάτων που προέρχονται από τα βασικά προϊόντα και από τα ορυκτά, συνεχίζει να απειλεί σοβαρά τα κράτη ΑΚΕ και ότι θα πρέπει να δοθεί ιδιαίτερη προσοχή στη διατήρηση του Stabex και του Sysmin παρά το γεγονός ότι οι συμφωνίες αυτές θα πρέπει να καταστούν πιο διαφανείς και αποτελεσματικές και οι παραγωγοί στους συναφείς τομείς να είναι οι πραγματικοί δικαιούχοι των πληρωμών·

20. επαναλαμβάνει την έκκληση της προκειμένου να επανεξεταστούν τα πρωτόκολλα σχετικά με τη μπανάνα και το βόειο κρέας καθώς επίσης και να διεξαχθεί μία έρευνα για τη συγκεκριμένη και ιδιαίτερη κατάσταση κάθε τομέα και ζητεί τα πρωτόκολλα αυτά να διαμορφωθούν, ανάλογα με την περίπτωση, βάση των απαιτήσεων κάθε τομέα και να ισχύσουν εκ νέου ώστε να διασφαλιστεί η επιβίωση των εν λόγω τομέων·

21. τάσσεται υπέρ της ενίσχυσης, στο πλαίσιο της συμφωνίας συνεργασίας, του τομέα παραγωγής ρούμι ΑΚΕ, κυρίως των παραδοσιακών εξαγωγέων ΑΚΕ του προϊόντος αυτού ώστε να βελτιωθεί η αποδοτικότητα και η ανταγωνιστικότητά του. Ζητεί επίσης την καθιέρωση μεταβατικών μέτρων για την περίοδο 2000-2002 που θα βοηθήσουν τον τομέα να διατηρήσει την πρόσβασή του στην αγορά στην προοπτική της απελευθέρωσης που θα επέλθει την 1η Ιανουαρίου 2000·

22. καλεί εκ νέου την Επιτροπή να μεριμνήσει προκειμένου να διατηρηθεί και να προστατευθεί η πρόσβαση στην αγορά μπανάνας που προέρχεται από προμηθευτές ΑΚΕ·

23. απευθύνει έκκληση προς την ΕΕ να υποστηρίξει τον ορυζοπαραγωγικό τομέα ΑΚΕ για να βελτιώσει την αποδοτικότητά του και την ανταγωνιστικότητά του αναγνωρίζοντας επίσης τη θεμελιώδη σημασία του βασικού διατροφικού αυτού προϊόντος τόσο για τους εισαγωγείς όσο και για τους εξαγωγείς των κρατών ΑΚΕ·

24. καλεί τα μέρη να υπερασπίσουν τα πρωτόκολλα της Λομέ στο πλαίσιο του ΠΟΕ προκειμένου να τα διατηρήσουν και να τα βελτιώσουν·

25. καλεί τα δύο μέρη να ενεργήσουν ώστε η νέα συμφωνία συνεργασίας να μεγιστοποιήσει τη συμβολή του τουρισμού στην οικονομική και κοινωνική ανάπτυξη των κρατών ΑΚΕ, να μειώσει τις πραγματικές ή ενδεχόμενες καταστροφικές συνέπειες του τουρισμού και να σεβαστεί το περιβάλλον, καθώς επίσης και την τοπική και πολιτιστική κληρονομιά, να καθιερώσει ένα νέο πλαίσιο για τη συνεργασία μεταξύ του δημόσιου και ιδιωτικού τομέα με σκοπό την προώθηση της βιώσιμης ανάπτυξης της τουριστικής βιομηχανίας στα κράτη ΑΚΕ και να μεριμνήσει όσον αφορά τη συμμετοχή του ιδιωτικού τομέα, της κοινωνίας των πολιτών, των τοπικών πληθυσμών και των αυτόχθονων λαών των κρατών ΑΚΕ, στο μελλοντικό πρόγραμμα συνεργασίας στην ανάπτυξη ΑΚΕ-ΕΕ στον τομέα του τουρισμού·

26. καλεί, γενικότερα, τα μέρη να συμφωνήσουν όσον αφορά το ρόλο των φορέων της κοινωνίας των πολιτών, καθώς επίσης και να καθορίσουν το συγκεκριμένο ρόλο της κοινωνίας των πολιτών, στη σύλληψη, την προετοιμασία, την εφαρμογή και την αξιολόγηση των εθνικών και περιφερειακών ενδεικτικών προγραμμάτων, ένα καθεστώς παρατηρητών στους κόλπους όλων των σχετικών οργανισμών ΑΚΕ-ΕΕ και την πρόσβαση στη χρηματοδότηση των αναπτυξιακών δράσεων, μεταξύ των οποίων είναι και η ενίσχυση των δυνατοτήτων·

27. προτείνει η έννοια της ορθής διακυβέρνησης να οριστεί ως η υπεύθυνη διαχείριση των δημόσιων οικονομικών ενόψει μίας βιώσιμης και δίκαιης ανάπτυξης. Πιστεύει ότι η έννοια αυτή θα πρέπει επομένως να καλύπτει :

α) σαφείς διαδικασίες στο πλαίσιο της δημόσιας διαδικασίας λήψης αποφάσεων,

β) μία υπεύθυνη διαχείριση και έναν αποτελεσματικό έλεγχο,

γ) διαφανείς θεσμούς,

δ) αποτελεσματικά μέτρα πρόληψης της ενεργούς και παθητικής διαφθοράς και καταπολέμησης της μάστιγας αυτής,

28. συμφωνεί ότι η ΕΕ βρέθηκε αντιμέτωπη με αυτή την πρόκληση πολύ πρόσφατα και ότι κατά συνέπεια αποφασίστηκε μία νέα σειρά διαδικασιών και αναγνωρίζει ότι η ορθή διακυβέρνηση αποτελεί θέμα προτεραιότητας το οποίο πρέπει να εξεταστεί στο πλαίσιο της ΕΕ ως βασικό μέσο για την καταπολέμηση της διαφθοράς στις σύγχρονες κοινωνίες·

29. αναγνωρίζει ότι η ορθή διακυβέρνηση είναι ένας πολύ δύσκολος προς επίτευξη στόχος σε χώρες που αγωνίζονται κατά της φτώχειας. Απευθύνει επομένως έκκληση προς τα κράτη ΑΚΕ και την ΕΕ να συνεργαστούν ανεπιφύλακτα με σκοπό να αναληφθεί μία κοινή δέσμευση όσον αφορά το θέμα αυτό·

30. πιστεύει ότι η διαφθορά έχει κοινωνικές συνέπειες εξαιρετικά επιβλαβείς και ότι πρέπει επομένως να γίνουν αποτελεσματικές παρεμβάσεις προκειμένου να σταματήσει και να προληφθεί το ξέπλυμα χρήματος και το εμπόριο ναρκωτικών·

31. υποστηρίζει κυρίως ότι πρέπει να γίνει μία σαφής διάκριση, όσον αφορά την καταπολέμηση της διαφθοράς, μεταξύ των περιπτώσεων θεσμικής διαφθοράς και των περιπτώσεων υπεξαίρεσης χρημάτων από μεμονωμένα άτομα. Υπογραμμίζει ότι στη δεύτερη περίπτωση η έννοια της ορθής διακυβέρνησης δεν είναι εφαρμόσιμη και κανένα μέτρο δεν μπορεί να παρέμβει ως προς το θέμα αυτό·

32. πιστεύει ότι η ρήτρα "ορθής διακυβέρνησης" θα πρέπει να χρησιμεύει πρωτίστως, κατά τρόπο ώστε να ευνοούνται οι χώρες που την τηρούν·

33. έχει βαθειά επίγνωση του κενού που υπάρχει στον ορισμό και την εφαρμογή της ρήτρας της μη-εκτέλεσης που περιλαμβάνεται στο άρθρο 366 bis της παρούσας σύμβασης. Υποστηρίζει ότι η ρήτρα της μη-εκτέλεσης πρέπει να επανεξεταστεί προκειμένου να αποτραπεί κάθε κίνδυνος αυθαίρετου μέτρου. Πιστεύει ότι στο πλαίσιο αυτό η σύμφωνη γνώμη του Ευρωπαϊκού Κοινοβουλίου που αποτελεί προϋπόθεση για κάθε επιβολή κυρώσεων θα αποτελέσει εγγύηση για μία μεγαλύτερη αντικειμενικότητα·

34. εκτιμά ότι είναι κεφαλαιώδες να μειωθούν στο ελάχιστο τα αυθαίρετα στοιχεία της διαδικασίας λήψης αποφάσεων σχετικά με την εφαρμογή της ρήτρας της μη-εκτέλεσης σε συνδυασμό με την ορθή διακυβέρνηση·

35. προτείνει να μελετηθεί η δημιουργία ενός κοινού οργάνου που θα αποτελείται από εκπροσώπους του Ευρωπαϊκού Ελεγκτικού Συνεδρίου και των ομολόγων τους από τα κράτη ΑΚΕ και υποστηρίζει ότι το όργανο αυτό θα πρέπει να γνωμοδοτεί πριν από την εφαρμογή της ρήτρας της μη εκτέλεσης στον ειδικό αυτό τομέα·

36. λαμβάνει υπόψη τις αποκλίσεις απόψεων όσον αφορά τη φύση και το μέγεθος των κινδύνων που πρέπει να καλυφθούν στο πλαίσιο της δημιουργίας επενδυτικών ΑΚΕ-ΕΕ για να προωθηθούν η ανάπτυξη και οι επενδύσεις του ιδιωτικού τομέα και ζητεί οι διευκολύνσεις αυτές να διατηρήσουν τον προτιμησιακό χαρακτήρα τους στα επιχειρηματικά κεφάλαια·

37. επιθυμεί τον εξορθολογισμό και την απλούστευση των μέσων χρηματοδοτικής συνεργασίας στην προοπτική μίας καλύτερης στοχοθέτησης των πιστώσεων·

38. απευθύνει έκκληση προς τη Φιλανδική προεδρία να λάβει τις απαραίτητες πρωτοβουλίες ώστε ο προϋπολογισμός του επόμενου ΕΤΑ να εκφράζει τη βούληση των κρατών μελών να στηρίξουν αποφασιστικά τις προσπάθειες ανάπτυξης των χωρών ΑΚΕ τη στιγμή που αυτά πρέπει να αντιμετωπίσουν την πρόκληση της παγκοσμιοποίησης. Υπενθυμίζει ότι ΕΤΑ πρέπει να ενταχθεί στον προϋπολογισμό ώστε να μπορεί να ελέγχεται από το Ευρωπαϊκό Κοινοβούλιο·

39. καλεί τα κράτη μέλη της ΕΕ να αυξήσουν σημαντικά τον όγκο του επόμενου ΕΤΑ ώστε να χρηματοδοτηθούν κατάλληλα οι σημαντικές δαπάνες της διαρθρωτικής προσαρμογής που θα αντιμετωπίσουν τα κράτη ΑΚΕ κατά την προπαρασκευαστική περίοδο λαμβάνοντας υπόψη κριτήρια όπως η δημογραφική αύξηση, η άνοδος της τιμής των πρώτων υλών, το βάρος του χρέους καθώς επίσης και η ανάγκη ενίσχυσης των δυνατοτήτων και των υφιστάμενων μέσων και να στραφούν προς νέους τομείς και νέες μεθόδους συνεργασίας·

40. επιβεβαιώνει τη σημασία διεύρυνσης της συνεργασίας ΑΚΕ-ΕΕ προς τους φορείς ανάπτυξης και κυρίως προς τους εκπροσώπους της οργανωμένης κοινωνίας των πολιτών που θα πρέπει να γνωμοδοτήσουν κατά τον καθορισμό και την εφαρμογή των αναπτυξιακών προγραμμάτων και ζητεί η Συμβουλευτική Επιτροπή Ίσης Εκπροσώπησης ΑΚΕ-ΕΕ που δημιουργήθηκε στην Ευρωπαϊκή Οικονομική και Κοινωνική Επιτροπή να αναφέρεται ρητά στο κείμενο της νέας Σύμβασης ως όργανο ώθησης και παρακολούθησης της διεύρυνσης της συνεργασίας·

41. ζητεί να δημιουργηθεί μία ομάδα εργασίας ΑΚΕ-ΕΕ σχετικά με την κοινωνία των πολιτών η οποία θα αποτελείται από εκπρόσωπους της κοινωνίας των πολιτών των κρατών ΑΚΕ και των κρατών μελών της ΕΕ καθώς επίσης και από εκπρόσωπους της Γραμματείας ΑΚΕ και της Επιτροπής και επιθυμεί η συμφωνία συνεργασίας ΑΚΕ-ΕΕ να προβλέπει ετήσιες συνεδριάσεις και διαβουλεύσεις μεταξύ των εκπροσώπων που διορίζονται από τα κατάλληλα όργανα ΑΚΕ-ΕΕ και την ομάδα εργασίας·

42. συνιστά η Συνέλευση Ίσης Εκπροσώπησης να παρατείνει την εντολή της ομάδας εργασίας για τις μελλοντικές σχέσεις ΑΚΕ-ΕΕ προκειμένου να μεριμνήσει για τη συνέχιση των εργασιών παρακολούθησης όλων των πτυχών της συνεργασίας ΑΚΕ-ΕΕ·

43. απευθύνει έκκληση προς την ΕΕ (το Συμβούλιο και την Επιτροπή) να θεωρήσουν ως κεκτημένους για τα δικαιούχα κράτη ΑΚΕ τους πόρους που χορηγήθηκαν στο 7ο και 8ο ΕΤΑ (βοήθεια με δυνατότητα προγραμματισμού, Stabex, Sysmin, κλπ). Εκτιμά επίσης ότι οι πόροι αυτοί δεν πρέπει κατά συνέπεια να καταβληθούν ως συνεισφορά της ΕΕ κατά τον καθορισμό του ποσού του 9ου ΕΤΑ (2000-2005) ή να χρησιμοποιηθούν εκτός του πλαισίου της αναθεωρημένης Σύμβασης της Λομέ (Κοσσυφοπέδιο, ανακούφιση του χρέους των φτωχότερων χωρών, κλπ)·

44. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ και στην Επιτροπή.

(1) Εγκρίθηκε από τη Συνέλευση Ίσης Εκπροσώπησης την 14η Οκτωβρίου 1999 στο Nassau (Μπαχάμες).

(2) ΑΡ/2688/τελ.